*Prijedlog*

Na temelju članka 9. stavka 2. i članka 41. stavka 1. Zakona o ugostiteljskoj djelatnosti (Narodne Novine br. 85/15) i članka 33. Statuta Grada Velike Gorice (Službeni glasnik Grada Velike Gorice br. 1/13), Gradsko vijeće Grada Velike Gorice na svojoj \_\_ sjednici održanoj dana \_\_\_\_\_\_\_\_\_\_2016. donosi

**ODLUKU**

**o radnom vremenu ugostiteljskih objekata**

**na području Grada Velike Gorice**

**Članak 1.**

 Ovom se Odlukom propisuje drugačije radno vrijeme ugostiteljskih objekata od propisanog Zakonom o ugostiteljskoj djelatnosti (u daljnjem tekstu: Zakon) i uvjeti za isto, radno vrijeme pojedinih vrsta ugostiteljskih objekata, radno vrijeme prostora za usluživanje na otvorenom, određuju se lokacije izvan naseljenog područja naselja te utvrđuju kriteriji za raniji završetak radnog vremena ugostiteljskih objekata.

 Ovom se Odlukom propisuje i radno vrijeme objekata na obiteljskim poljoprivrednim gospodarstvima unutar kojih se mogu pružati ugostiteljske usluge.

**Članak 2.**

 Ugostiteljski objekti iz skupine:

 - “Restorani“ (restoran, gostionica, zdravljak, zalogajnica, pečenjarnica, pizzeria, bistro, slastičarnica i objekt brze prehrane) i

- “Barovi“ (kavana, caffe-bar, pivnica, buffet, krčma, konoba, klet, kušaonica i beach-bar) mogu raditi od 6.00 do 24.00 sata.

 Iznimno, od stavka 1. ovog članka, ugostiteljski objekti iz skupine „Restorani“ i „Barovi“ mogu raditi petkom i subotom te na dane uoči blagdana od 6.00 do 2.00 sata.

Ugostiteljski objekti iz stavka 1.i 2. ovog članka mogu raditi do 2.00 sata pod uvjetom da ishode Rješenje nadležnog tijela da su provedene mjere zaštite od buke u noćnim uvjetima rada.

**Članak 3.**

 Radno vrijeme ugostiteljskih objekata na otvorenom prostoru (terase) počinje i završava u vremenu rada ugostiteljskog objekta.

**Članak 4.**

Objekti jednostavnih usluga na klupi i na kolicima (ili sličnim napravama) mogu raditi od 6.00 do 24.00 sata.

 Objekti jednostavnih usluga u kiosku, u nepokretnom (ili priključnom) vozilu, u šatoru te objekti jednostavnih brzih usluga mogu raditi od 6.00 do 1.00 sat, iznimno petkom i subotom do 3.00 sata.

**Članak 5.**

 Ugostiteljski objekti iz skupine “Catering objekti“ mogu raditi od 6.00 do 24.00 sata.

**Članak 6.**

Objekti na obiteljskim poljoprivrednim gospodarstvima unutar kojih se pružaju ugostiteljske usluge smještaja mogu raditi od 0.00 do 24.00 sata, a objekti unutar kojih se pružaju ostale ugostiteljske usluge mogu raditi od 6.00 do 24.00 sata.

**Članak 7.**

 Ugostiteljski objekti iz skupine “Restorani” i “Barovi” koji se nalaze izvan naseljenih područja naselja mogu raditi od 0.00 do 24.00 sata.

U smislu gore navedenog, smatraju se ugostiteljski objekti koji se nalaze izvan građevinskog područja naselja i u građevinskom području izdvojene namjene za ugostiteljstvo, turizam, šport i rekreaciju utvrđeno Prostornim planom uređenja Grada Velike Gorice.

**Članak 8.**

Gradonačelnik Grada Velike Gorice može, po službenoj dužnosti, rješenjem odrediti raniji završetak radnog vremena za dva (2) sata ugostiteljskim objektima iz skupine „Restorani“ i „Barovi“ koji sukladno Zakonu mogu raditi od 6.00 do 24.00 sata te ugostiteljskim objektima iz članka 2. i članka 4. ove odluke, u trajanju od 12 mjeseci.

Rješenje iz stavka 1. ovog članka gradonačelnik može donijeti ako se u provedenom postupku utvrdi da su u roku od godinu dana prije pokretanja postupka ugostitelju izrečene najmanje dvije pravomoćne odluke u prekršajnom postupku zbog narušavanja javnog reda i mira u ugostiteljskom objektu ili zbog nepridržavanja propisanoga radnog vremena ili zbog neprovođenja mjera za zaštitu od buke.

Postupak iz stavka 1. ovog članka provodi Upravni odjel za poduzetništvo, investicije i fondove EU, na osnovi pisane predstavke građana, nadležne inspekcije te nadležne policijske postaje.

**Članak 9.**

 Gradonačelnik može, na zahtjev ugostitelja, rješenjem odrediti drugačije radno vrijeme od propisanoga Zakonom i ovom odlukom, ugostiteljskom objektu iz skupina “Restorani“ i “Barovi“, a radi organiziranja prigodnih proslava (dočeka Nove godine, svadbi, maturalnih zabava i sličnih događanja).

 Duže radno vrijeme može se odobriti ugostiteljskom objektu iz stavka 1. ovog članka, po prethodno donesenom rješenju nadležnog tijela kojim je utvrđeno da su provedene mjere zaštite od buke za noćne uvjete rada, rješenju kojim su utvrđeni minimalni uvjeti za obavljanje ugostiteljske djelatnosti i po prethodno pribavljenom mišljenju vijeća gradske četvrti ili mjesnog odbora, odnosno predsjednika vijeća, gdje se nalazi ugostiteljski objekt.

 Ugostitelj je dužan zahtjev s propisanom dokumentacijom podnijeti Upravnom odjelu za poduzetništvo, investicije i fondove EU najkasnije 7 dana prije održavanja prigodne proslave.

**Članak 10.**

Gradonačelnik može, na temelju zahtjeva organizatora manifestacija (sajmova, sportskih događanja, koncerata i sličnih događanja) koji se održavaju pod pokroviteljstvom Grada Velike Gorice i/ili Turističke zajednice Grada Velike Gorice, odrediti drugačije radno vrijeme ugostiteljskih objekata iz skupine “Restorani“ i “Barovi“, najduže do 4.00 sata.

Zahtjev iz stavka 1. ovog članka podnosi se najkasnije u roku od 7 dana prije dana održavanja manifestacije.

**Članak 11.**

Nadzor nad provedbom ove odluke obavljaju nadležne inspekcijske službe.

**Članak 12.**

 Stupanjem na snagu ove Odluke prestaje važiti “Odluka o radnom vremenu ugostiteljskih objekata” (Službeni glasnik Grada Velike Gorice 4/07, 5/12 i 9/12).

**Članak 13.**

 Ova Odluka stupa na snagu osmog dana od dana objave u Službenom glasniku Grada Velike Gorice.

**PREDSJEDNIK GRADSKOG VIJEĆA**

**Tomo Vidović**